  Майя Бывальцева 2-тӥысен 8-тӥ инвожоозь Ижкарын 27 адями шыр висёнэн черлаз. Кызьы ивортӥз 14 -тӥ инвожое кар администрацилэн пресс-службаез, кышкытлык улэ нырысь ик шедё сад-бакча возисьёс но нимаз юртъёсын улӥсьёс. «Тросэз Ижкарын улӥсьёс нюлэсъёсы но сад-бакчаосазы ветло, отын ик висён паласькон кышкытлык кылдэ», — верамын ивортонын. Висись йырйиськисьёслэсь чер пӧртэм амалъёсын паласькыны быгатэ. Адямилы со ӵемгес шеде умой миськымтэ сиёнъёс пыр яке миськымтэ киосысь. Озьы ик висёнэз кутыны луэ сад-бакчаосын утялтӥськон яке ужан дыръя. Шыр висёнэз алон понна кӧня ке куронъёсты быдэсъяно:  — шыръёсты ялан быдтылоно;  — шырлэн бервылъёсыныз саптаськем арбериосты перчаткиен гинэ басьтылоно;  — сиён-юонъёсты умой ворсам интыосын возёно;  — куакъёсты но жаг турынъёсты ялан турналляно;  — вань ужъёс бере киосты майталэн миськоно, уката ик сиськемлэсь яке тамак кыскемлэсь азьвыл;  — утялтӥськон дыръя, озьы ик матрасъёсты, шобретъёсты но коверъёсты шуккыку нырез но ымез ӵоктано;  — коркаез тазатӥсь суретъёсын миськоно;  — утялтӥскем бере жуг-жагез сутоно, киосты майталэн миськоно, дӥсез гылтоно. ВАТСАН Шыр висён (геморрагическая лихорадка с почечным синдромом (ГЛПС) — инкуазьын кылдӥсь лек вирус висён. Россиын сое вӧлмыто 16 пӧртэм йырйиськисьёс но нымы-кибыосты сиись 4 пӧртэм пӧйшуръёс. Вирус омыре потэ йырйиськисьёслэн кызенызы, сӥтенызы яке дыльдыенызы. Адямилы чер палаське омырысь, тузонысь, шыръёсын саптам арбериосысь. Висись адямилэсь чер вӧлмон учыръёс тодмо ӧвӧл. Черлам муртлэн мугорыз шуак ӟырда, йырыз но быгытъёсыз висьыны кутско, юэмез потэ, ымыз кӧса. Висем бере иммунитет зол луэ, выльысь черлан учыръёс шер пумиськыло. Шыр висёнлэсь бырон учыръёс Дальний Востокын берло дыре 6–8 процент, Россилэн Европа люкетаз — 1–3,5 процент, но быгатэ луыны 10 процентаз учыръёсын. Тегъёс: Мерлык Тазалык Ижкар Удмуртия тазалыкезутён  